Weinblumen

Wåiblumme (Waiblumme, Woiblumme) sin regionaal verschiedene Aade vun Blumme.

 Noch da Faab 
Viele hawwe ihrn Nåme noch da Faab vun ihre Bliede, woirod odder blaß-woirod. Des drifft uf folgende zu:

Weit verbreit is di Bezeischnung Wåiblumm, Wåiblummebååm un Wåiblummehegg fä Syringa vulgaris (Flieder): in da Palz, im Odewald un im Graaichgau.

Månschmol im Graaichgau, in da Vorderpalz un im Westrisch kann Hyacinthus orientalis (di Gaddehiazinth) de Nåme Wåiblumm hawwe. In da Låndauer Gejend heeßt Dianthus pulmarius (Feddernelg), Wåiblumm, im Neggerdal zwische Heidelberg un Wimpfe Cardamine pratensis (Wisseschaumkraud), in Rhåihesse Colchicum autumnale (Herbschtzeitlos), im nerdlische Odewald Hesperis matronalis (Gemeine Nachtviol).

 Noch ihrer Verbindung zum Wåi 
Bei ånnare Wåiblumme hot da Nåme mid-em Wåi zu du:

Muscari neglectum (di Drauwehiazind) wagst in de Wingert un heeßt in da middlare un sidlische Vorderpalz Waiblumm.

Corydalis solida (da Lerscheschborn) heeßt in da Palz, wann er in Wingert wagst, oft Wåiblumm un werd mid da Wåilees in Verbindung gebrocht.

Mid da Wåiblumm Helleborus niger (da Chrischtros) kamma an da Wåischdrooß nochem Volgsglaawe di Wåilees voraussaare: je mähner Blumme un innere Bliededeele se hot, umso besser di Lees.

 Quelle 
 Pfälzisches Wörterbuch (uffem Werderbuchnetz)
 Südhessisches Wörterbuch (uffem Landesgschischdliche Informazionssischdem Hesse)
 Walther Zimmermann: Badische Volksnamen von Pflanzen. In: Mitteilungen des Badischen Vereins für Naturkunde und Naturschutz. 1913, S. 285-300; 1914, S. 329-340; 1915, S. 365-392.
Badischi Volksnämme vu Pflanze (Walther Zimmermann 1913/1915) uff da Alemannische Wigipedia

Kategorie:Planzename